EFF eis Gordhan se kop ná OB-verslag(Argieffoto: Twitter) Die EFF het die openbare beskermer (OB) se bevinding dat Pravin Gordhan die Grondwet geskend het deur Ivan Pillay, ŉ voormalige hoof van die Suid-Afrikaanse Inkomstediens, se aftredepakket goed te keur, verwelkom. Adv. Busisive Mkhwebane het gister bevind Gordhan, die minister van openbare ondernemings, het onbehoorlik opgetree toe hy die pakket goedgekeur het. Maroela Media het vroeër berig Gordhan het reeds aangedui dat hy die OB se bevindings in die hof sal betwis. Die EFF het gesê niks van die wetgewing wat Gordhan gebruik het om Pillay se vroeë aftrede mee goed te keur het hom die mag gegee om dit te doen nie. “Hy het aan Pillay volle pensioenvoordele ten koste van belastingbetalers gegee, versuim om openbare fondse te beskerm en as (die voormalige) minister van finansies die Grondwet geskend,” het die EFF in ŉ verklaring gesê. Die party het gesê Gordhan se besluit was ŉ miskenning van die Grondwet, ŉ misbruik van mag en kom neer op wanbestuur. Die EFF het Gordhan beskryf as ŉ grondwetoortreder wat nie ŉ kabinetspos behoort te kry nie en die openbare amp moet neerlê. Volgens die EFF bevind Gordhan hom nou in dieselfde posisie as Malusi Gigaba, Nomvula Monkonyane en Bathabile Dlamini, oor wie se optrede daar ook vrae gevra word. Die EFF het gesê indien pres. Cyril Ramaphosa Gordhan in sy nuwe kabinet opneem, sal dit duidelik wees dat daar geen verskil tussen hom en oudpres. Jacob Zuma is nie, wat betref die “beloning van korrupte individue met kabinetsposte”.